I.Uvod

Irska se 1973. pridružila Europskim zajednicama. U tom trenutku nije zatražila da irski jezik bude službeni i radni jezik, nego samo da se Ugovori prevedu na irski i da njezini građani imaju pravo komunicirati s institucijama EU-a na irskom jeziku. Zbog toga irski nije dodan na popis službenih i radnih jezika iz Uredbe br. 1 , a institucije EU-a na njemu nisu sastavljale niti objavljivale zakonodavne akte.

Irska je 2005. zatražila da irski jezik postane službeni i radni jezik institucija Europske unije (EU). Vijeće je taj status odobrilo od 1. siječnja 2007. Uredbom (EZ) br. 920/2005 . To je uključivalo privremeno odstupanje od Uredbe br. 1, odnosno da se obveza sastavljanja i objavljivanja zakonodavnih akata na irskom jeziku pet godina odnosi samo na uredbe koje su zajednički donijeli Europski parlament i Vijeće. Nakon preispitivanja provedenog 2010. odstupanje je produljeno za dodatnih pet godina do 31. prosinca 2016. Kao dio politike poticanja uporabe i poznavanja irskog jezika Vlada Irske zatražila je 2015. od Vijeća da postupno smanji opseg odstupanja s ciljem njegova postupnog ukidanja do 1. siječnja 2022. Vijeće je stoga u prosincu 2015. donijelo Uredbu (EU, Euratom) 2015/2264 („Uredba”). To je dovelo do posebno osmišljenog pothvata u situaciji bez presedana u okviru kojeg su institucije EU-a morale uspostaviti novi jezični režim s postojećom državom članicom.

U Prilogu Uredbi utvrđen je raspored postupnog smanjenja opsega odstupanja kako bi se uključio prijevod sljedećih kategorija akata na irski jezik:

-direktive Parlamenta i Vijeća – najkasnije do 1. siječnja 2017.,

-odluke Parlamenta i Vijeća – najkasnije do 1. siječnja 2018.,

-uredbe i direktive Vijeća te odluke Vijeća u kojima nije navedeno komu su upućene – najkasnije do 1. siječnja 2020., i

-uredbe i direktive Komisije te odluke Komisije u kojima nije navedeno komu su upućene – najkasnije do 1. siječnja 2021.

Uredbom se zahtijeva da Komisija dvaput izvijesti Vijeće o njezinoj provedbi prije prestanka primjene odstupanja. Komisija je prvo izvješće donijela 4. srpnja 2019. U ovom, drugom izvješću predstavljen je napredak ostvaren od siječnja 2016. do travnja 2021. (odjeljak II.) i, kako je određeno člankom 3. Uredbe, pregled toga imaju li institucije EU-a dovoljno dostupnih kapaciteta, u usporedbi s drugim službenim jezicima, da od 1. siječnja 2022. bez odstupanja primjenjuju Uredbu br. 1 (odjeljak III.). Ako se ne donese uredba Vijeća kojom se propisuje drukčije, odstupanje će se prestati primjenjivati od 1. siječnja 2022. i svi će se pravni akti objavljivati na irskom jeziku u Službenom listu istovremeno s objavom na ostalim službenim jezicima institucija EU-a.

II.Napredak u provedbi postupnog smanjenja odstupanja

a.Suradnja s Irskom

Institucije EU-a i Irska surađivale su na provedbi Uredbe jer je ostvarenje tog cilja njihova zajednička odgovornost. Obje su strane i zajedno i zasebno obavile važne zadaće poduzimajući mjere bez presedana. Institucije EU-a od samog su početka cijenile niz inicijativa koje je Irska donijela u okviru svoje 20-godišnje Strategije za irski jezik 2010.–2030. kako bi povećala uporabu i poznavanje irskog jezika. Institucije EU-a pridružile su se Irskoj u tim nastojanjima te poduzele inovativne mjere za povećanje kapaciteta za irski jezik i dostupnosti dokumenata i jezičnih resursa na irskom, čime je obogaćen cijeli ekosustav irskog jezika.

Osnovana je skupina za praćenje odstupanja za irski jezik, koja se sastoji od predstavnika jezičnih službi institucija EU-a i Irske, kako bi se pratio napredak i donosili godišnji prioriteti u sljedećim područjima:

ozapošljavanje u institucijama EU-a,

okapacitet vanjskih pružatelja usluga,

opovećana suradnja u pogledu jezičnih resursa, i

opitanja povezana s dostupnošću cjelokupnog prava Unije (pravna stečevina).